**ΙΟΥΛΙΟΣ 30!! ΑΠΟΛΛΟΔΩΡΟΣ ΦΑΙΑΚΙΑΣ ΑΚΟΛΟΥΘΙΑ**

**ΙΟΥΛΙΟΣ 30!!**

**ΑΠΟΛΛΟΔΩΡΟΣ ΕΠΙΣΚΟΠΟΣ ΦΑΙΑΚΙΑΣ**

**ΑΚΟΛΟΥΘΙΑ**

**(π. Νεκτάριος Μαμαλούγκος,**

**www.nektarios.gr)**

**ΕΣΠΕΡΙΝΟΣ**

*Ευλογήσαντος του ιερέως, ο Προοιμιακός, και το· Μακάριος ανήρ. Εις το· Κύριε εκέκραξα, ιστώμεν στίχους στ’, και ψάλλομεν τα εξής Προσόμοια. Ήχος α’. Των ουρανίων Ταγμάτων.*

Των ευσεβών Κερκυραίων δεύτε το άθροισμα, τιμήσωμεν εν ύμνοις, Απολλόδωρον θείον, ποιμένα Φαιακίας τον θαυμαστόν, και της πίστεως πρόμαχον, δι’ ου πρεσβείαις λυτρούμεθα των δεινών, και των βίου περιστάσεων. (δις)

Ουχί Απόλλωνος δώρον αλλά του Λόγου Θεού, ειδότες σε τρισμάκαρ, Απολλόδωρε Πάτερ, διδάξαντα ποιμνίω σω αληθούς, ευσεβείας τα δόγματα, και στερεώσαντα πίστιν εν ταις ψυχαίς, των Φαιάκων σοις διδάγμασι. (δις)

Εν τη Συνόδω τη Πρώτη μετέσχες Άγιε, μετά Αθανασίου, και Σπυρίδωνος θείου, των προστατών Κερκύρας, μεθ’ ων αληθή, τον Υιόν ανεκήρυξας, Λόγον Θεού ομοούσιον τω Πατρί, και ομόθρονον υπάρχοντα.

Ορθοδοξίας τον πλούτον κεκληρονόμηκεν, Κερκύρας Εκκλησία, εκ σου Πάτερ θεόφρον, διο σου ευγνωμόνως μνήμην τελεί, και αιτείται δεήσεων, των ιερών σου την δύναμιν προς Χριστόν, Απολλόδωρε μακάριε.

*Δόξα. Ήχος πλ. β’.*

Ορθοδοξίας την χριστόφθογγον σάλπιγγα, και του Ομοουσίου του Λόγου τον κήρυκα, τον θεόπνουν ποιμενάρχην Φαιακίας, και των δογμάτων υπερασπιστήν και υπέρμαχον, τον μέγαν Απολλόδωρον, οι τούτου τυγχάνοντες θρέμματα πνευματικά, δεύτε σήμερον οφειλητικώς συντιμήσωμεν, και των ασμάτων τα άριστα μελωδούντες, προσείπωμεν αυτώ· ως του Υιού του Θεού αληθής Ιεράρχης, πρέσβευε υπέρ ημών των τέκνων σου μακάριε Πάτερ, όπως μη ταις παγίσι του εχθρού απολλώμεθα, και υπάνοιξον ημίν ταις ευχαίς σου, της Βασιλείας ουρανών την είσοδον.

*Και νυν. Θεοτοκίον*

Τις μη μακαρίσει σε, Παναγία Παρθένε; τις μη ανυμνήσει σου τον αλόχευτον τόκον; ο γαρ αχρόνως εκ Πατρός εκλάμψας Υιός μονογενής, ο αυτός εκ σου της Αγνής προήλθεν, αφράστως σαρκωθείς, φύσει Θεός υπάρχων, και φύσει γενόμενος άνθρωπος δι’ ημάς, ουκ εις δυάδα προσώπων τεμνόμενος, αλλ’ εν δυάδι φύσεων, ασυγχύτως γνωριζόμενος. Αυτόν ικέτευε, σεμνή Παμμακάριστε, ελεηθήναι τας ψυχάς ημών.

*Είσοδος. Φως ιλαρόν. Προκείμενον της ημέρας. Αναγνώσματα.*

*Παροιμιών το Ανάγνωσμα. (Κεφ. ι’.7)*

Μνήμη δικαίου μετ’ εγκωμίων, και ευλογία Κυρίου επί κεφαλήν αυτού. Μακάριος άνθρωπος, ος εύρε σοφίαν, και θνητός ος οίδε φρόνησιν. Κρείσσον γαρ αυτήν εμπορεύεσθαι, η χρυσίου και αργυρίου θησαυρούς. Τιμιωτέρα δε εστι λίθων πολυτελών· παν δε τίμιον ουκ άξιον αυτής εστιν. Εκ γαρ του στόματος αυτής εκπορεύεται δικαιοσύνη, νόμον δε και έλεον επί γλώσσης φορεί. Τοιγαρούν ακούσατέ μου, ω τέκνα· σεμνά γαρ ερώ, και μακάριος άνθρωπος, ος τας εμάς οδούς φυλάξει. Αι γαρ έξοδοί μου, έξοδοι ζωής, και ετοιμάζεται θέλησις παρά Κυρίου. Δια τούτο παρακαλώ υμάς, και προΐεμαι εμήν φωνήν υιοίς ανθρώπων. Ότι εγώ η σοφία κατεσκεύασα βουλήν, και γνώσιν και έννοιαν εγώ επεκαλεσάμην. Εμή βουλή και ασφάλεια, εμή φρόνησις, εμή δε ισχύς. Εγώ τους εμέ φιλούντας αγαπώ, οι δε εμέ ζητούντες ευρήσουσι χάριν. Νοήσατε τοίνυν άκακοι πανουργίαν, οι δε απαίδευτοι ένθεσθε καρδίαν. Εισακούσατέ μου και πάλιν· σεμνά γαρ ερώ, και ανοίγω από χειλέων ορθά. Ότι αλήθειαν μελετήσει ο λάρυγξ μου, εβδελυγμένα δε εναντίον εμού χείλη ψευδώ. Μετά δικαιοσύνης πάντα τα ρήματα του στόματός μου, ουδέν εν αυτοίς σκολιόν, ουδέ στραγγαλιώδες.

Πάντα ευθέα εστί τοις νοούσι, και ορθά τοις ευρίσκουσι γνώσιν. Διδάσκω γαρ υμίν αληθή, ίνα γένηται εν Κυρίω η ελπίς υμών, και πλησθήσεσθε πνεύματος.

*Σοφίας Σολομώντος το Ανάγνωσμα. (Κεφ. ι’.32)*

Στόμα δικαίου αποστάζει σοφίαν, χείλη δε ανδρών επίστανται χάριτας· Στόμα σοφών μελετά σοφίαν, δικαιοσύνη δε ρύεται αυτούς εκ θανάτου. Τελευτήσαντος ανδρός δικαίου ουκ όλλυται ελπίς· υιός γαρ δίκαιος γεννάται εις ζωήν, και εν αγαθοίς αυτού καρπόν δικαιοσύνης τρυγήσει. Φως δικαίοις διαπαντός, και παρά Κυρίου ευρήσουσι χάριν και δόξαν. Γλώσσα σοφών καλά επίσταται, και εν καρδία αυτών αναπαύσεται σοφία. Αγαπά Κύριος οσίας καρδίας, δεκτοί δε αυτώ πάντες άμωμοι εν οδώ. Σοφία Κυρίου φωτιεί πρόσωπον συνετού· φθάνει γαρ τους επιθυμούντας αυτήν, προ του γνωσθήναι, και ευχερώς θεωρείται υπό των αγαπώντων αυτήν. Ο ορθρίσας προς αυτήν ου κοπιάσει, και ο αγρυπνήσας δι’ αυτήν, ταχέως αμέριμνος έσται. Ότι τους αξίους αυτής αυτή περιέρχεται ζητούσα, και εν ταις τρίβοις φαντάζεται αυτοίς ευμενώς. Σοφίας ου κατισχύσει ποτέ κακία. Δια ταύτα και εραστής εγενόμην του κάλλους αυτής και εφίλησα ταύτην, και εξεζήτησα εκ νεότητός μου, και εζήτησα νύμφην αγαγέσθαι εμαυτώ. Ότι ο πάντων Δεσπότης ηγάπησεν αυτήν. Μύστης γαρ εστι της του Θεού επιστήμης, και αιρέτις των έργων αυτού. Οι πόνοι αυτής εισίν αρεταί· σωφροσύνην δε και φρόνησιν αύτη διδάσκει, δικαιοσύνην και ανδρείαν, ων χρησιμώτερον ουδέν εστιν εν βίω ανθρώποις. Ει και πολυπειρίαν ποθεί τις, οίδε τα αρχαία και τα μέλλοντα εικάζειν, επίσταται στροφάς λόγων, και λύσεις αινιγμάτων, σημεία και τέρατα προγινώσκει, και εκβάσεις καιρών και χρόνων, και πάσι σύμβουλός εστιν αγαθή. Ότι αθανασία εστίν εν αυτή, και εύκλεια εν κοινωνία λόγω αυτής. Δια τούτο ενέτυχον τω Κυρίω, και εδεήθην αυτού, και είπον εξ όλης μου της καρδίας. Θεέ Πατέρων, και Κύριε του ελέους, ο ποιήσας τα πάντα εν λόγω σου, και τη σοφία σου κατασκευάσας τον άνθρωπον, ίνα δεσπόζη των υπό σου γενομένων κτισμάτων, και διέπη τον κόσμον εν οσιότητι και δικαιοσύνη, δος μοι την των σων θρόνων πάρεδρον σοφίαν, και μη με αποδοκιμάσης εκ παίδων σου, ότι εγώ δούλος σος, και υιός της παιδίσκης σου. Εξαπόστειλον αυτήν εξ αγίου κατοικητηρίου σου και από θρόνου δόξης σου, ίνα συμπαρούσά μοι διδάξη με, τι ευάρεστόν εστι παρά σοι. Και οδηγήση με εν γνώσει, και φυλάξη με εν τη δόξη αυτής. Λογισμοί γαρ θνητών πάντες δειλοί και επισφαλείς αι επίνοιαι αυτών.

*Σοφίας Σολομώντος το ανάγνωσμα.  (Κεφ. ζ’.7)*

Δίκαιος, εάν φθάση τελευτήσαι, εν αναπαύσει έσται. Γήρας γαρ τίμιον ου το πολυχρόνιον, ουδέ αριθμώ ετών μεμέτρηται. Πολιά δε εστι φρόνησις ανθρώποις, και ηλικία γήρως βίος ακηλίδωτος. Ευάρεστος Θεώ γενόμενος, ηγαπήθη· και ζων μεταξύ αμαρτωλών, μετετέθη. Ηρπάγη, μη κακία αλλάξη σύνεσιν αυτού, η δόλος απατήση ψυχήν αυτού· βασκανία γαρ φαυλότητος αμαυροί τα καλά, και ρεμβασμός επιθυμίας μεταλλεύει νουν άκακον. Τελειωθείς εν ολίγω, επλήρωσε χρόνους μακρούς· αρεστή γαρ ην Κυρίω η ψυχή αυτού· δια τούτο έσπευσεν εκ μέσου πονηρίας. Οι δε λαοί ιδόντες και μη νοήσαντες, μηδέ θέντες επί διανοία το τοιούτον, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

*Λιτή. Ήχος α’.*

Ευφραίνεσθε δικαίως, εν ουρανώ νυν εστώτες, η των Αποστόλων της Κερκύρας θεολαμπής δυάς, Ιάσων και Σωσίπατρε, ότι ον εν κόποις πολλοίς εσπείρατε ενταύθα,

και εποτίσατε τοις αίμασιν υμών σπόρον του Χριστού, ευθαλλώς εξήνθισεν προς τοις λοιποίς Αγίοις, και τον σοφόν ποιμενάρχην Απολλόδωρον, τον απολέσαντα μανίαν του Αρείου, και την θεότητα του Λόγου συνοδικώς ανακηρύξαντα, μεθ’ ου συμπρεσβεύσατε, υπέρ των ψυχών ημών.

*Ήχος β’.*

Ιώτα εν η κεραίαν μίαν του θεοπαραδότου Ευαγγελίου, μη τολμήσας παραχαράξαι, αλλ’ εξ εναντίας όλη δυνάμει της αληθούς πίστεως υπερμαχήσας Πάτερ Απολλόδωρε, το μεν ολετήριον ομοιούσιον απέβαλες σοφώς, το δε ψυχοσωτήριον ομοούσιον θεοπρεπώς εξεδίδαξας, τούτο παραδούς ως πατρικόν πλούτον τη Εκκλησία Φαιακίας, όπερ και ημείς νυν ως κόρην οφθαλμού τηρούντες, την σωτηρίαν αιτούμεθα, ταις ακαταισχύντοις σου δεήσεσι.

*Ήχος γ’.*

Ου λογιστική τεχνολογία, αλλά μυστική θεολογία εκτραφείς Απολλόδωρε, της Εκκλησίας Κερκύρας χρισταρέστως προέστης. Και το ποίμνιόν σου τη σύριγγι των αυξητικών λόγων εις σωτηρίους πηγάς οδηγήσας, την αποστολικήν και αρχαίαν πίστιν ως θησαυρόν ασύλητον ετήρησας. Διο σου ευγνωμόνοις άσμασι την μνήμην επιτελούντες, δεόμεθα φύλαττε ημάς εν τη αληθεία, ορθροπρακτούντας.

*Ήχος δ’.*

Ως φιλότιμος γεωργός του μυστικού αμπελώνος, και φρόνιμος οικονόμος του Χριστού, τον πλούτον της πίστεως αδιάφθορον εφύλαξας, Απολλόδωρε μακάριε. Πάντα γαρ τα ζιζάνια του εχθρού ριζηδόν εξέτεμες, τον αγρόν της Φαιακίας καθαρόν τηρήσας του μολυσμού της αιρέσεως, και παραδούς ημίν την τριαδικήν θεολογίαν, ως εξ ουρανού φιλανθρώπως αποκαλυφθείσαν, και ουκ εξ ανθρώπων ψυχολετηρίως συντεθείσαν, όθεν πρέσβευε τη Τριάδι Πάτερ τίμιε, συν Αθανασίω τω μεγάλω και τω θαυματουργώ Σπυρίδωνι, υπέρ ημών των τέκνων σου.

*Δόξα. Ήχος πλ. α’.*

Του Ευαγγελιστού Ιωάννου την βροντόφωνον θεολογίαν ενωτισάμενος, την εν αρχή ην ο Λόγος διασαλπίζουσαν, το ην ποτέ ότε ουκ ην, ως σκυβαλώδες εξέβαλες, συνοδικώς θείε Απολλόδωρε, όθεν υπερασπιστής της πατρώας πίστεως φανείς, νυν απολαύεις αυτοψεί του Θεού Λόγου δικαίως, Ον καθικέτευε ως φιλότεκνος, υπέρ της νήσου και ποίμνης σου ταύτης, Πάτερ μακαριώτατε.

*Και νυν. Θεοτοκίον*

Μακαρίζομέν σε Θεοτόκε Παρθένε, και δοξάζομέν σε οι πιστοί κατά χρέος, την πόλιν την άσειστον, το τείχος το άρρηκτον, την αρραγή προστασίαν, και καταφυγήν των ψυχών ημών.

*Εις τον Στίχον. Ήχος δ’. Ως γενναίον εν Μάρτυσι.*

Εντραφείς θείοις δόγμασι, Απολλόδωρε Άγιε, ήθη ευτρεπίζουσι χριστομόρφωτα, σαυτόν πλουσίως ενεύρωσας, και είτα γενόμενος, Φαιακίας ο ποιμήν, πατρικώς την αλήθειαν, μετενήνοχας, τοις προβάτοις σου α διαφυλάττοις, από πάσης επηρείας, του πονηρού κοσμοκράτορος.

Στ.: Οι ιερείς Σου Κύριε ενδύσονται δικαιοσύνην, και οι Όσιοί σου, εν αγαλλιάσει αγαλλιάσονται.

Τον Πατέρα εκήρυξας, ως αρχήν της Θεότητος, τον Υιόν επίστευσας τούτου σύνθρονον, ω ιερέ Απολλόδωρε, το δε Πνεύμα Άγιον, εκ Πατρός εκπορευτόν, εν ω πάντα εγένετο, ωμολόγησας, διο νυν του φωτός του τρισηλίου, ου τρυφάς ακτίνας δίδου, τοις ανυμνούσι την μνήμην σου.

Στ.: Το στόμα μου λαλήσει σοφίαν, και η μελέτη της καρδίας μου σύνεσιν.

Της Συνόδου μετέσχηκας, εν Νικαία και ήλεγξας, του Αρείου άθεον δόγμα Άγιε, δειχθείς Πατέρων ομόφωνος, και ήνεγκας ποίμνη σου, όρον θείον και σεπτόν, ον τηρούσα ως πάντιμον, εκθησαύρισμα, εν Συμβόλω της Πίστεως γεραίρει, σου την μνήμην ετησίως, Πάτερ κλεινέ Απολλόδωρε.

*Δόξα. Ήχος δ’.*

Ως του Χριστού ιεραρχικόν αφομοίωμα, και Αποστόλων ένζηλον διάδοχον, σε Απολλόδωρε γινώσκοντες, τα της Κερκύρας χριστόκλητα τέκνα σου, την υπέρ της πίστεως ομολογίαν σου θαυμάζομεν, και του ελλογώσαντός σε Θεού Λόγου δεόμεθα λέγοντες· Δώρησαι Δέσποτα τη ποίμνη Σου την ενότητα της πίστεως, εν φιλαδέλφω ομονοία και αγάπη, και χορήγησον ημίν, την ουρανών Βασιλείαν, ταις πατρικαίς ευχαίς του Ιεράρχου Σου.

*Και νυν. Θεοτοκίον*

Νεύσον παρακλήσει σων οικετών Πανάμωμε, παύουσα δεινών ημών επαναστάσεις, πάσης θλίψεως ημάς απαλλάττουσα· σε γαρ μόνην ασφαλή, και βεβαίαν άγκυραν έχομεν, και την σην προστασίαν κεκτήμεθα. Μη αισχυνθώμεν Δέσποινα, σε προσκαλούμενοι, σπεύσον εις ικεσίαν, των σοι πιστώς βοώντων· Χαίρε Δέσποινα, η πάντων βοήθεια, χαρά και σκέπη, και σωτηρία των ψυχών ημών.

*Νυν απολύεις. Τρισάγιον.*

*Απολυτίκιον. Ήχος α’. Του λίθου σφραγισθέντος.*

Της Συνόδου της Πρώτης ανεδείχθης συμμέτοχος, τον Υιόν και Λόγον κηρύξας, τω Πατρί ομοούσιον, προ πάντων των αιώνων Ποιητήν, αΰλων και ενύλων ουσιών, όθεν χαίρουσα Φαιάκων επισκοπή, σε μεγαλύνει κράζουσα· Δόξα τω σε φωτίσαντι Χριστώ, δόξα τω αγιάσαντι, δόξα τω δεδωκότι σε ημίν ποιμένα Απολλόδωρε.

*Δόξα. Και νυν. Θεοτοκίον.*

Του Γαβριήλ φθεγξαμένου σοι Παρθένε το Χαίρε, συν τη φωνή εσαρκούτο ο των όλων Δεσπότης, εν σοι τη αγία κιβωτώ, ως έφη ο δίκαιος Δαυΐδ. Εδείχθης πλατυτέρα των ουρανών, βαστάσασα τον Κτίστην σου. Δόξα τω ενοικήσαντι εν σοι· δόξα τω προελθόντι εκ σου· δόξα τω ελευθερώσαντι ημάς, δια του τόκου σου.

*Απόλυσις.*

**ΟΡΘΡΟΣ**

*Μετά την α’ στιχολογίαν, κάθισμα. Ήχος δ’. Επεφάνης σήμερον.*

Την σεπτήν πανήγυριν, Απολλοδώρου, Κερκυραίοι άπαντες, δεύτε τιμήσωμεν ωδαίς, όπως αυτού απολαύσωμεν, ευχών αγίων, ως τέκνα ευγνώμονα.

*Δόξα. Και νυν. Θεοτοκίον.*

Της Κερκύρας φύλαττε, νήσον Παρθένε, Σω Υιώ πρεσβεύουσα, συν τοις Αγίοις τοις λοιποίς, οίτινες ώδε ηγίασαν, και ευσεβούντων, πεφύκασι φύλακες.

*Μετά την β’ στιχολογίαν, κάθισμα. Ήχος γ’. Την ωραιότητα.*

Αρείου βλάστημα, δόγμα εφαύλισας, θείοις σου ρήμασι, και ανεκήρυξας, το ομοούσιον Αυτού, ενώπιον της Συνόδου, όθεν πίστιν άμωμον, σω ποιμνίω κατέλιπες, όπερ Απολλόδωρε, εορτάζον την μνήμην σου, κραυγάζει τω Χριστώ ομοφώνως· δόξα Σοι Λόγε παντοκράτορ.

*Δόξα. Και νυν. Θεοτοκίον.*

Τον ακατάληπτον, και απερίγραπτον, τον ομοούσιον, Πατρί και Πνεύματι, εν τη γαστρί σου μυστικώς εχώρησας Θεομήτορ, μίαν και ασύγχυτον, της Τριάδος ενέργειαν, έγνωμεν τω Τόκω σου, εν τω κόσμω δοξάζεσθαι· διο και ευχαρίστως βοώμέν σοι· Χαίρε η Κεχαριτωμένη.

*Είτα οι Κανόνες· της Θεοτόκου, και του Αγίου ου η ακροστιχίς: Απολλοδώρω άσωμεν, προέδρω Φαιακίας. Α(θανάσιος).*

*Ωδή α’. Ήχος πλ. α’. Αρματηλάτην Φαραώ.*

Απολλοδώρου ευφημήσαι θέλοντα Χριστέ του θύτου Σου, τους σεπτούς αγώνας, φώτισόν με δέομαι, και άνοιξον τα χείλη μου, Πνεύματί Σου Αγίω, όπως ερεύξωμαι ρήματα, τούτου πολιτείας επάξια.

Ποθών οικείν εις τας αυλάς Δεσπότου σου και εντρυφάν της Αυτού, θείας θεωρίας, Πάτερ Απολλόδωρε, τα πάθη απενέκρωσας, και απώλεσας πάντα, σαρκός θελήματα σύμβιον, έχων την αγίαν εγκράτειαν.

Ουρανωθείς τω φλογοφόρω πόθω σου ως Σεραφείμ της Χριστού, Εκκλησίας Πάτερ, λειτουργός πανθαύμαστος, εγένου Απολλόδωρε, και την θείαν θυσίαν, αγγελικώς τω Δεσπότη σου, υπέρ των πιστών προσανέφερες.

*Θεοτοκίον.*

Λημήν σκοτώδη οφθαλμών μου Δέσποινα ευχαίς Σου κάθαρον, ίνα αναβλέψω, και ορθώς πορεύσωμαι, οδόν ψυχοσωτήριον, εντολών του Κυρίου, εξ ης αφρόνως εμάκρυνα, και πτοούμαι ώραν της κρίσεως.

*Ωδή γ’. Ουρανίας αψίδος.*

Λέων πυρ πνέων Πάτερ του Ιησού πέφυκας, πλάνην ασεβείας διώκων, μακράν της ποίμνης σου, και την ευσέβειαν, ψυχαίς εμβάλλων οσίαις, θείε Απολλόδωρε, διδασκαλία σου.

Ο καλός σου Δεσπότης το σοι δοθέν τάλαντον, βλέπων ηυξημένον αξία, υπερετίμησεν, αναβιβάσας σε, εις την Φαιάκων καθέδραν, Πάτερ Απολλόδωρε, εν η διέπρεψας.

Δους ιδρώτας σαρκός σου τας δωρεάς Πνεύματος, είληφας αντίδωρον Πάτερ και εγεώργησας, ψυχάς ποιμνίου σου, ας τω Κυρίω αρμόσας, καρποφόρους έδειξας χώρας τοις λόγοις σου.

*Θεοτοκίον.*

Ω πανύμνητε Μήτερ χριστιανών έρεισμα, στήριξον ψυχήν μου αθλίαν, και καθικέτευσον, τον Υπεράγαθον, όπως πολλάς αμαρτίας, ας αφρόνως έπραξα, αποκαθάρη μου.

*Κάθισμα. Ήχος πλ. α’. Τον συνάναρχον Λόγον.*

Τον Υιόν ομοούσιον ανεκήρυξας, τον Πατέρα πρεπόντως Πάτερ ετίμησας, και το Πνεύμα ση ψυχή περιέκλεισας, Απολλόδωρε σοφέ, Κερκυραίων ο ποιμήν, διο απαύστως ως έχων, την παρρησίαν Τριάδι, υπέρ των τέκνων σου καθικέτευε.

*Δόξα. Και νυν. Θεοτοκίον.*

Χαίρε κλίμαξ Κυρίου η θεοστήρικτος, χαίρε γέφυρα θεία θεοπαρόδευτος, χαίρε προσφύγιον πιστών και ιλαστήριον, η προσάγουσα ημάς, προς τον Υιόν Σου και Θεόν, τους πάντοτε τη Ση σκέπη, προστρέχοντας Θεοτόκε, ως εις λιμένα γαληνότατον.

*Ωδή δ’. Συ μου ισχύς, Κύριε.*

Ράβδω τη ση Άγιε, πρόβατα ποίμνης σου, εις λειμώνας θείους καθωδήγησας, ένθα Χριστού πόα ζωηρά, έθρεψας πανσόφως, και τω Κυρίω παρέστησας, εις μέτρον ηλικίας, της Αυτού και τας πύλας, πατρικώς βασιλείας ηνέωξας.

Ωραϊσθείς χάριτι, όλος εξήστραψας, τω σω βίω θείε Απολλόδωρε, και τοις πιστοίς γέγονας εικών, μυστικώς γραφείσα, και φανερούσα την δύναμιν, Κυρίου του διδόντος, αμπελώνος εργάταις, τον μισθόν αγιότητος τέλειον.

Απλούς σοφός άκακος, τίμιος όσιος ιεράρχης, Πάτερ Απολλόδωρε αναδειχθείς, γέγονας Χριστού, φως τοις Κερκυραίοις, ους εκδιδάξας τα πρέποντα, εκμιμητάς σου έσχες, προς την άνω πορείαν, και θερμούς συνεργούς εν τοις έργοις σου.

*Θεοτοκίον.*

Συ μου ψυχής Δέσποινα, πέλεις το γλύκασμα, Συ ελπίς μου, Συ μου καταφύγιον εν πειρασμοίς, Συ μου στηριγμός, Συ μου προστασία και αγαλλίαμα πέφυκας, διο Σε ικετεύω, μη παρίδης φωνήν μου, εκβοώντος· Παρθένε μου σώσόν με.

*Ωδή ε’. Ίνα τι με απώσω.*

Ως ημέρας τας νύκτας, θείε Απολλόδωρε ευχαίς μετέβαλες, και τη αγρυπνία, ωμοιώθης Αγγέλων τοις τάγμασι, τον Θεόν απαύστως, υμνολογούσι και την δόξαν, την Αυτού ανυμνούσι την άφραστον.

Μελετών καθ’ εκάστην, νόμον του Δεσπότου σου ω Απολλόδωρε, ήνεγκας εις έργον, εντολάς τας Αυτού και αντείληφας, δωρεών την δόσιν, δι’ ων ψυχή σου εστολίσθη, και παρέστη Θεώ νύμφη άμωμος.

Εννοήσας του Λόγου, σάρκωσιν υπέρλογον κατεπολέμησας, την Αρείου πλάνην, ακυρούσα το θείον μυστήριον, της οικονομίας, δι’ ης ο άνθρωπος θεούται, και μετέχει ζωής Απολλόδωρε.

*Θεοτοκίον.*

Νεουργήσασα κτίσιν, τόκω Σου πανύμνητε καμού νεούργησον, πεπαλαιωμένον, αμαρτίαις τον νουν ικεσίαις Σου, προς καινοποιούντα, Πνεύματος θεία τη δυνάμει, Ιησούν τους εν πίστει προσπίπτοντας.

*Ωδή στ’. Ιλάσθητί μοι Σωτήρ.*

Παρακαθήσας σοφοίς, πατράσιν τούτων ομόψυχος, εγένου και αληθούς, πίστεως υπέρμαχος, Πάτερ Απολλόδωρε, εν Νικαίας πόλει, προσκυρώσας ομοούσιον.

Ρημάτων σου προχοαίς, τους Κερκυραίους επότισας, και πίστιν την πατρικήν, τούτους κλήρον δέδωκας, θείε Απολλόδωρε, όθεν σου την μνήμην, ευλαβώς τιμώσι σήμερον.

Ουδέν υπό ουρανόν, όνομα έτερον πέφυκε, σωτήριον ει μη εν, Χριστού Απολλόδωρε, σω ποιμνίω έκραζες· τούτω ουν προθύμως, ευπειθόμενοι πιστεύομεν.

*Θεοτοκίον.*

Ελεύθερον των παθών, επιστασία Σου δείξόν με, Πανύμνητε Μαριάμ, και χάριν μοι δώρησαι, ώστε υπεραίρεσθαι, φθειρομένης ύλης, της αεί ελκούσης κάτω με.

*Κοντάκιον. Ήχος γ’. Η Παρθένος σήμερον.*

Του Αρείου έπνιξας, Πάτερ το άθεον δόγμα, τον Υιόν συνάναρχον, Πατρί κηρύξας ενθέως, όθεν σε, η παροικία της Φαιακίας, χαίρουσα, τιμά σην μνήμην φωναίς αισίαις, ως πλουτούσα προς Δεσπότην, πρέσβυν θερμόν σε, σοφέ Απολλόδωρε.

*Ο Οίκος.*

Τον Χριστόν ομοούσιον τω Πατρί ανεκήρυξας, την Αρείου μανίαν και πλάνην σοφώς διέλυσας, ταις θεοσόφοις και φαιδραίς σου θεηγορίαις. Εν Νικαία εδείχθης Πατέρων ομόπιστος, εν Κερκύρα εφάνης ποιμήν χριστοδώρητος, πάντας κινών εις μίμησιν του ενθέου σου βίου, όθεν ψυχήν σου αγνή εις χείρας Κυρίου παραδούς, μη παύση και νυν συν τοις ομοάθλοις σου Πατράσι, Σπυρίδωνί τε και Αθανασίω, Αυτώ πρεσβεύειν, υπέρ ημών των τέκνων σου, των εκ Θεού πλουτούντων πρέσβυν θερμόν σε, σοφέ Απολλόδωρε.

*Συναξάριον.*

Τη Λ’ του αυτού Μηνός, Μνήμη του Αγίου Απολλοδώρου, επισκόπου Φαιακίας, ενός των εν Νικαία Τριακοσίων και Δέκα Οκτώ θεοφόρων Πατέρων της Α’ Οικουμενικής Συνόδου.

Υιόν Θεού τον Λόγον κηρύξας κάτω,

νυν Αυτώ συνής, Απολλόδωρε, άνω.

Χριστόπνους ποιμήν Φαιακίας, Θεώ σήμερον απέπνει.

Τη αυτή ημέρα, Μνήμη των Αγίων Αποστόλων εκ των 70· Σίλα, Σιλουανού, Επαινετού, Κρήσκεντος και Ανδρονίκου

Επαινετός Κρήσκης τε και Σιλουανός,

Σίλας και Ανδρόνικος, αινείσθων άμα.

Τους κήρυκάς Σου Σιλουανόν και Σίλαν,

Σώτερ θανόντας πως ακηρύκτους λίπω;

Σε αγαπητόν Παύλος ιστορεί μέγας,

Καλών απαρχήν της Αχαΐας όλης.

Κρήσκης και Ανδρόνικος οι μύσται Λόγου,

Βλέπουσι νυν πρόσωπον του Θεού Λόγου.

Πεντ’ έβαν εκ βιότου μύσται Θεού εν τριακοστή.

Τη αυτή ημέρα, Μνήμη της Αγίας Μάρτυρος Ιουλίττης, της εκ Καισαρείας

Ως αχλυώδες και το πυρ της καμίνου,

Προς την καλήν λάμπουσαν ην Ιουλίτταν.

Αύτη ώρμητο εκ πόλεως Καισαρείας της Καππαδοκίας, ην και ο μέγας Βασίλειος εγκωμίοις ετίμησε. Τοίνυν, δίκης αυτή συνεστώσης προς τινα πλεονεκτικόν άνδρα και βίαιον, ος, της γης ταύτης το πλείον αποτεμών, και αγρούς, και κώμας, και βοσκήματα, και οικέτας, και πάσαν την του βίου κατασκευήν, προς εαυτόν μετέστησε, καταφρονήσας του δικαίου, και αυτού του Θεού, συκοφάνταις και ψευδομάρτυσι και δωροδοκίαις των δικαζόντων επερειδόμενος. Επειδή ουν η αδικουμένη αύτη γυνή ήρξατο αναδιδάσκειν την τυραννίδα του άρπαγος, πάραυτα αυτός διαβάλλει αυτήν ως Χριστιανήν, και ως ου δει ταύτην των κοινών μετέχειν, ως μη λατρεύουσαν τοις των βασιλέων θεοίς. Η δε, προς μηδέν ιδούσα των παρόντων, αλλά πάντα καταφρονήσασα: Ερρέτω, είπεν, ο βίος και η τούτου δόξα, εγώ γαρ τον απάντων Δημιουργόν και Κτίστην ουκ αρνήσομαι. Τότε ο άδικος κριτής, πυρί ταύτην παρέδωκεν. Η δε κάμινος, περισχούσα της Αγίας το σώμα, ακέραιον διεσώσατο τοις προσήκουσι, και πάσι τοις πιστοίς.

Ταις αυτών Αγίαις πρεσβείαις Χριστέ ο Θεός, ελέησον και σώσον ημάς.

*Ωδή ζ’. Παίδες Εβραίων.*

Δώρον εδόθης Κερκυραίοις, Απολλόδωρε εκ του Θεού και Λόγου, οδηγήσας αυτούς, εις την θεογνωσίαν, τη θεολόγω γλώττη σου, και αγία βιοτή σου.

Ρώσιν παράσχου ταις ευχαίς σου, ιερώτατε Φαιάκων Εκκλησία, ης προέστης καλώς, ως θείος ποιμενάρχης, και ταύτην επλοήγησας, προς λιμένα Βασιλείας.

Ώφθης αστήρ ως σελασφόρος, Απολλόδωρε η μάλλον χριστοφόρος, θεολόγους αυγάς, εκπέμπων τη ση ποίμνη, και μετοχεύων χάριτος, παροχάς ταύτη πλουσίως.

*Θεοτοκίον.*

Φόβος και σκότος την ψυχήν μου, κατειλήφασι ορώντός μου τας πράξεις, τας δεινάς αγαθή, ας έπραξα αλόγως, διο πρέσβυν προβάλλομαι, Σε ω Μήτερ προς Υιόν Σου.

*Ωδή η’. Τον εν όρει αγίω.*

Άνω έχων τον νουν και την καρδίαν, Απολλόδωρε ουράνια εφρόνεις, διο Κερκύρας έδειξας το ποίμνιον, ουρανού τα κάλλη, εκζητείν εμπόθως, τον βίον καθαρεύον.

Ιεραρχήσας στάθμην την αγάπην, έχων Άγιε, και ου την εξουσίαν, ψυχαίς εμβάλλων θεία καταπλάσματα, κατά σαμαρείτην, λόγους του Δεσπότου, ως έλαιον και οίνον.

Αγαπήσας τον Κύριον βαθέως, Απολλόδωρε, εποίμανας σην ποίμνην, αναλωθείς κηρός καθάπερ Άγιε, σκότος διαλύων, το της αμαρτίας, φωτί των διδαχών σου.

*Θεοτοκίον.*

Κρίνον έφυς της παρθενίας Κόρη, απειρόγαμε, και οίκος της αγνείας, διο αιτώ Σε αύθις ευωδίασον, θεία Σου πρεσβεία, την μεμολυσμένην, ψυχήν μου αμαρτίαις.

*Ωδή θ’. Εξέστη επί τούτω.*

Ιδού ο ποιμενάρχης ο ιερός, Κερκυραίων κλεινός Απολλόδωρος, νυν συγκαλεί, πάντας εις ανύμνησιν την αυτού, και ως τερπνά εδέσματα, τίθησιν τα άθλα υπέρ Χριστού, και κλήρον ως πατρώον, αφίησιν τοις τέκνοις, του Θεού Λόγου ομοούσιον.

Αρείου εναπέπνιξας κραταιώς, θολερόν δόγμα Πάτερ τοις λόγοις σου, και αληθή, πίστιν διεκήρυξας τοις πιστοίς, ότι τα πάντα έκτισται, Λόγω προ αιώνων ομοφυώς, υπάρχοντι αρρεύστως, και συμπροσκυνουμένω, άμα Πατρί και θείω Πνεύματι.

Συνόδου της Νικαίας συμμετασχών, Απολλόδωρε ταύτην εστήριξας, και τον αυτής, όρον διατόρως ομολογών, εις Κέρκυραν επέστρεψας, ην διαφυλάττοις δια παντός, ανάγκης και κινδύνου, συν τοις δυσί πατράσιν, Αθανασίω και Σπυρίδωνι.

*Θεοτοκίον.*

Απείρων μου σφαλμάτων την εκκοπήν, καθ’ εκάστην υπόσχομαι Δέσποινα, αλλά αεί, ψεύστης συλλαμβάνομαι δυστυχώς, ως διαπράττων άπαντα, εκ της συνηθείας μου της κακής, διο καθικετεύω, παράστηθί μοι Μήτερ, και προ του τέλους δος διόρθωσιν.

*Εξαποστειλάριον. Τοις Μαθηταίς συνέλθωμεν.*

Τον θείον Απολλόδωρον, ποιμενάρχην Κερκύρας, τρανώς ανακηρύξαντας, ομοούσιον Λόγου, και συν Πατράσιν Αγίοις, εν τη Πρώτη Συνόδω, Αρείου πλάνην δύσθεον, απολέσαντα δεύτε χαρμονικώς, ύμνοις ανυμνήσωμεν ευγνωμόνως, ως πρόβατα τυγχάνοντα, της σεπτής αυτού ποίμνης.

*Θεοτοκίον.*

Ο Ποιητής της κτίσεως, και Θεός των απάντων, σάρκα βροτείαν είληφεν, εξ αχράντου γαστρός Σου, πανύμνητε Θεοτόκε, και φθαρείσαν μου φύσιν, όλην ανεκαινούργησε, πάλιν ως προ του τόκου, καταλιπών μετά τόκον, όθεν πίστει Σε πάντες, ανευφημούντες κράζομεν· χαίρε κόσμου η δόξα.

*Αίνοι. Ήχος πλ. δ’. Ω του παραδόξου θαύματος.*

Δεύτε, Κερκύρας χριστώνυμοι, του ποιμενάρχου ημών, την αγίαν πανήγυριν, ευλαβώς τελέσωμεν, και λαμπρώς μελωδήσωμεν, εξ ου ως κλήρον μέγαν ελάβομεν, του Θεού Λόγου, το ομοούσιον, όπερ εκήρυξεν, εν Συνόδω Ώσπερ τις σάλπιγξ λαμπρά, Άρειον τον άφρονα, εξακοντίσας σοφώς.

Πάτερ, σοφέ Απολλόδωρε, τη βακτηρία τη ση, πατρικώς διαφύλαττε, ποίμνην σου την μέλπουσαν, τα κλεινά κατορθώματα, και εκζητούσαν, την μεσιτείαν σου, προς τον Δεσπότην, Ου την θεότητα, σαφώς εκήρυξας, και μακράν εδίωξας νήσου ημών, πλάνην της αιρέσεως, ως ψυχολέτειραν.

Αρχιερεύ Απολλόδωρε, τύπος Χριστού γεγονώς, όσιός τε αμίαντος, άκακος απλούστατος, ειρηναίος αόργητος, ψυχάς Φαιάκων οίκους ανέδειξας, τη ορθοδόξω διδασκαλία σου, του Παντοκράτορος, Ον αεί ικέτευε διατηρείν, πάντας εις ενότητα, της θείας πίστεως.

Δώρον, Θεού Απολλόδωρε, τοις Κερκυραίοις δοθείς, νυν Αυτώ χείρας ύψωσον, συν κλεινώ Σπυρίδωνι, Σωσιπάτρω Ιάσωνι, Αθανασίω και Αρσενίω τε, Κερκύρα θεία και Θεοδώρα τε, και άλλοις άπασι, τοις Αγίοις οίτινες νήσον ημών, αίμασιν ηγίασαν, και βίω κρείττονι.

*Δόξα. Ήχος πλ. δ’.*

Αρχήν σοφίας έχων τον φόβον του Θεού, τον εξ αγάπης τικτόμενον, Απολλόδωρε μακάριε, σαυτόν άριστα εστοιχείωσας τη πίστει, και κατεκάλλυνας ταις χριστοειδέσιν αρεταίς, όθεν αποστολικοίς χαρίσμασι κοσμηθείς, ποιμενάρχης Φαιακίας ανεδείχθης, και της εν Νικαία Συνόδου συμμετασχών, του ομοουσίου του Θεού Λόγου κήρυξ και υπέρμαχος εφάνης, ορθοδοξία συμβιώσας τη ψυχοσωτηρίω. Διο Άγιε, ως φιλότεκνος Πατήρ, ταύτην την νήσον, ταις ευχαίς σου διαφύλαττε, και τα πειστήρια της σωτηρίας σαφώς ημίν χορήγει, τοις ανυμνούσί σου εν πόθω τα κατορθώματα.

*Και νυν. Θεοτοκίον.*

Ανύμφευτε Παρθένε, η τον Θεόν αφράστως συλλαβούσα σαρκί, Μήτηρ Θεού του υψίστου, σων οικετών παρακλήσεις δέχου Πανάμωμε, η πάσι χορηγούσα καθαρισμόν των πταισμάτων, νυν τας ημών ικεσίας προσδεχομένη, δυσώπει σωθήναι πάντας ημάς.

*Δοξολογία μεγάλη και Απόλυσις.*

*Μεγαλυνάριον.*

Της θεολογίας νευραίς σοφώς, έπνιξας Αρείου, πλάνην Πάτερ την θολεράν, και της Φαιακίας, ποιμήν θείος εδείχθης, διο ύμνοις τιμώμεν, σε Απολλόδωρε.

**Η/Υ ΠΗΓΗ:**

**voutsinasilias.blogspot.gr**

<http://voutsinasilias.blogspot.gr/2013/07/30.html>